แจ้งเตือนพื้นที่ภาคใต้เฝ้าระวังคลื่นลมแรง ย้ำเรือเล็กงดออกจากฝั่ง
ว่าที่ร้อยตรี ธนะสิทธิ์ เอี่ยมอนันชัย รองอธิบดีกรมอุตุนิยมวิทยา กล่าวถึงสภาพอากาศสัปดาห์นี้ ว่า ภาคใต้ยังคงต้องเฝ้าระวังคลื่นลมจากอิทธิพลของมรสุมตะวันออกเฉียงเหนือที่พัดปกคลุมอ่าวไทย ภาคใต้ และทะเลอันดามัน ทำให้มีคลื่นลมสูงโดยเฉพาะอ่าวไทยตอนล่างคลื่นสูง 2-3 เมตร ส่วนบริเวณที่มีฝนฟ้าคะนองจะสูงมากกว่า 3-4 เมตร ส่วนอ่าวไทยตอนบนและห่างฝั่งทะเลอันดามันคลื่นสูง 1 - 2 เมตร ประชาชนที่อยู่บริเวณชายฝั่งให้ระมัดระวังเคลื่อนซัดเข้าหาฝั่ง พร้อมย้ำเรือเล็กงดออกจากฝั่งในวันนี้ (26 ธ.ค.65) รองอธิบดีกรมอุตุนิยมวิทยา กล่าวเพิ่มเติมว่า ในช่วงนี้มวลอากาศเย็นกำลังค่อนข้างแรงจากประเทศจีนยังคงปกคลุมประเทศไทยตอนบนจนถึงวันที่ 26 ธันวาคม ทำให้ภาคเหนือและภาคตะวันออกเฉียงเหนือ มีอากาศเย็นถึงหนาวในตอนเช้า ส่วนภาคกลาง ภาคตะวันออก กรุงเทพมหานครและปริมณฑลมีอากาศเย็น และในช่วงวันที่ 29 ธันวาคมจนถึงช่วงต้นสัปดาห์ของปี 2566 มวลอากาศเย็นค่อนข้างแรงอีกระลอกจากประเทศจีนจะแผ่เสริมปกคลุมอีกครั้ง จะทำให้อุณภูมิจะลดลงอีก 1-3 องศาเซลเซียส เป็นฤดูที่เหมาะกับการท่องเที่ยว ยอดดอยและยอดภูอากาศหนาวจัดต่ำกว่า 4-10 องศาเซลเซียส ขอให้ประชาชนในพื้นที่ดังกล่าวเตรียมเครื่องนุ่งห่มรับสถานการณ์ ส่วนภาคกลาง ภาคตะวันออก กรุงเทพมหานครและปริมณฑลอากาศเย็นอุณภูมิเฉลี่ย 18-22 องศาเซลเซียส ในช่วงเทศกาลปีใหม่